
RAPORT SUPLIMENTAR
asupra propunerii legislative pentru modificarea şi completarea

 unor acte normative
În conformitate cu prevederile art. 95 din Regulamentul Camerei Deputaţilor, republicat, Comisia pentru apărare, ordine publică şi siguranţă naţională a fost sesizată spre dezbatere, în fond, cu propunerea legislativă pentru modificarea şi completarea unor acte normative, trimisă cu adresa nr. P.Lx- 377, din 14 octombrie 2013, înregistrată sub nr. 4c-12/339 din 14 octombrie 2013.

Potrivit prevederilor art. 75 din Constituţie şi ale art. 92 din Regulamentul Camerei Deputaţilor, Camera Deputaţilor este Cameră decizională.
Senatul a respins iniţiativa legislativă în şedinţa din 8 octombrie 2013.
Consiliul Legislativ a avizat favorabil iniţiativa legislativă cu observaţii şi propuneri, conform avizului nr. 281 din 15 aprilie 2013.
Guvernul, prin punctul de vedere transmis cu nr. 751 din 16.05.2013, nu susţine adoptarea propunerii legislative, motivaţia bazându-se pe faptul că iniţiativa nu prezintă fişa financiară prevăzută la art. 15 din Legea nr. 500/2002 privind finanţele publice, nefiind însoţită de propuneri realiste în vederea acoperirii majorării cheltuielilor.
Obiectul de reglementare îl constituie modificarea dispoziţiilor art. 1 din Ordonanţa Guvernului nr. 26/1994 privind drepturile de hrană, în timp de pace, ale personalului din sectorul de apărare naţională, ordine publică şi siguranţă naţională, republicată, în sensul lărgirii sferei personalului care are dreptul, în timp de pace la hrană gratuită, prin introducerea în categoria beneficiarilor şi a cadrelor din poliţia locală aparţinând autorităţilor administraţiei publice locale, dar şi completarea dispoziţiilor cuprinse în art. 35 din Legea poliţiei locale nr. 155/2010, cu o nouă literă, lit. c), conform căreia şi poliţiştii pot beneficia de alocaţie de hrană.
Comisia pentru buget, finanţe şi bănci a avizat negativ propunerea legislativă.
În conformitate cu prevederile art. 61 din Regulamentul Camerei Deputaţilor republicat, membrii Comisiei au examinat iniţiativa legislativă în şedinţa din 22 octombrie 2013.

În prezentarea propunerii legislative, preşedintele comisiei, domnul deputat Ion Mocioalcă a remarcat faptul că o iniţiativă cu acelaşi obiect a fost dezbătută şi respinsă de Comisie în 15 octombrie 2013.

La lucrări au fost prezenţi, din totalul de 24 de deputaţi, 21 membri ai  Comisiei.
În urma dezbaterii, membrii Comisiei au hotărât, cu  majoritate de voturi, (3 voturi împotrivă) să propună Plenului Camerei Deputaţilor respingerea propunerii legislative pentru modificarea şi completarea unor acte normative.
Plenul Camerei Deputaţilor a decis în data de 22 aprilie 2014 retrimiterea la Comisie a iniţiativei legislative pentru o nouă dezbatere.
În şedinţa din 27 mai 2014 membrii Comisiei pentru apărare, ordine publică şi siguranţă naţională au reluat dezbaterea asupra propunerii legislative pentru modificarea şi completarea unor acte normative. La dezbateri a participat, în calitate de invitat, doamna chestor Irina Alexe, secretar general adjunct în cadrul Ministerul Afacerilor de Interne, care a reiterat faptul că Guvernul nu susţine adoptarea acestei propuneri legislative.
La lucrări au fost prezenţi, din totalul de 26 de deputaţi, 21 membri ai  Comisiei.
În urma dezbaterilor, membrii comisiei au hotărât cu majoritate de voturi (o abţinere), menţinerea raportului iniţial de respingere a propunerii legislative pentru modificarea şi completarea unor acte normative.
În raport de obiectul şi conţinutul său iniţiativa legislativă face parte din categoria legilor ordinare.

